Maya og Pernille

*Our Town* av Thornton Wilder

*Our Town* ble publisert i 1938, og ble satt opp for første gang det samme året.

Dramaet tar for seg livet i den amerikanske landsbyen Grover’s Corners. Ifølge en av karakterene, Mr Webb, er landsbyen helt ordinær, kanskje til og med litt kjedeligere enn andre landsbyer (s. 34). Dramaet er delt i tre akter, og tar for seg tre ulike stadier i landsbyboernes liv. Scenemesteren forteller selv at første akt omhandler dagliglivet, andre akt tar for seg ekteskap og kjærlighet, mens siste akt tar for seg døden (s.50).

Wilder benytter seg av en forteller, som er et episerende grep. Fortelleren i dramaet er scenemesteren, som også er deltakende i handlingen. Scenemesteren er allvitende, og har kunnskap om både fortid, nåtid og fremtid. Han bryter også inn i ulike scener, og kan finne på å avbryte de andre karakterenes dialoger. Dette skaper brudd som står i motsetning til det klassiske enhetlige dialog. I tillegg kommer fortelleren med frampek, blant annet ved å  peke på at karakterene Joe Crowell, Mr og Mrs Gibbs ikke bare kommer til å dø, men at de *allerede* er døde - noe vi får vite allerede i løpet av de første sidene i teksten. Dette bidrar til at nåtidsenheten, som vi kjenner fra det klassiske dramaet, brytes opp. Fortelleren gir oss dødsbudskapene på en svært enkel måte, og rent grammatisk skaper setningene ofte en forvirring for leseren, da tiden blandes mellom fortid, nåtid og framtid - samtidig som karakterene som blir omtalt er tilstede på scenen. Et eksempel på dette finner vi på side 23-24, der scenemesteren forteller at Doc Gibbs døde i 1930, samtidig som man ser Gibbs komme gående på scenen.

Ved flere anledninger bryter fortelleren også den fjerde veggen, når han henvender seg til tilskuerne. Dette skjer allerede i den første replikken, der han forteller om stykket som skal settes opp (“In it you will see [...]” s. 21). Her ser man også en utbrodering av detaljer om stykket, nærmest som en understreking av stykkets kunstighet, som dermed bringer med seg et metalitterært aspekt. Senere i første akt blir publikums tilstedeværelse i stykket gjort enda mer eksplisitt når det blir spurt om noen av tilskuerne har spørsmål om byen til Mr Webb, og skuespillere i salen svarer.

 Blant detaljene som utbroderes i den første replikken finnes eksakt tids- og stedsangivelse, blant annet geografiske koordinater for byen. Denne innsirklingen av stedet blir senere snudd om på når Rebecca forteller om et brev som var adressert “Jane Crofut; The Crofut Farm; Grover’s Corners; Sutton County; New Hampshire; United States of America; [...] Continent of North America; Western Hemisphere; the Earth; the Solar System; the Universe; the mind of God.” (s. 48-49). Denne totale utzoomingen bygger opp under et inntrykk av at det dramaet tar opp ikke er spesifikt for denne lille byen, men noe allmennmenneskelig.

Dramaets tre akter gir leseren et lite innblikk i karakterenes liv, samtidig får vi gjennom stykket et inntrykk av at dramaet på et overhengende plan tematiserer og belyser emner som verdien av livet og livets evige sirkel. Temaet omkring livets verdi kommer sterkest til uttrykk i tredje akt, da Emily har dødd og ser på de levende rundt seg. Hun blir etterhvert tatt med tilbake i tid til sin tolvårsdag. Etter å ha observert en stund får hun en åpenbaring, og hun uttrykker at alle mennesker er blinde for det de har i livet (s.89). Her kommer Emily til en innsikt om hvor lite hun verdsatte dagliglivet og de rundt seg mens hun enda levde. Livets sirkel kan sies å komme til uttrykk ved at Emily dør i barsel, samtidig som det i begynnelsen av stykket blir født tvillinger. Vi vet ikke hvordan det gikk med barnet som ble født av Emily, men vi vet at hun og George allerede har et barn fra før. Slik understrekes det for leseren at familielinjen blir ført videre, og slik kan det, på et større plan, bli mulig å lese inn i teksten at også livet i landsbyen vil gå sin gang.

I motsetning til mange andre stykker, virker det ikke som om karakterene i *Our Town* blir “dekket” av scenekunst eller kulisser. Mangelen av kulisser på scenen fører muligens til et økt fokus på karakterene. Samtidig er det et scenisk element som kan trekkes til stykkets overhengende tema: i åpningen av teksten blir det angitt at det ikke skal være sceneteppe, ved slutten av stykket drar imidlertid fortelleren et svart forheng over scenen. Dette kan leses i tråd med fødsels- og dødstematikken: vi blir født nakne og frie, men når vi dør blir vi lagt til hvile under et dekke av svart jord.  Dette forsterker det overhengende temaet om liv og død, og binder sammen stykkets begynnelse og slutt.